Diari Oficial de la Generalitat Valenciana


Sumari del DOGV 7737, del 09-03-2016 (2016/1353)

ACORD de 28 de gener de 2016, del Consell de Govern, pel qual s'aprova el Reglament d'Administració Electrònica de la Universitat Jaume I.
------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2016/01/28/(1)/dof/vci/html**

### Dades del document

Número de DOGV
:   7737

Data del DOGV
:   09-03-2016

Secció del DOGV
:   I. DISPOSICIONS GENERALS

Número del document
:   2016/1353


Data del document
:   28-01-2016

Organisme emissor
:   Universitat Jaume I de Castelló

Tipus de document
:   Acord

Anàlisi jurídica

 Descriptors 

:   * legislació

ACORD de 28 de gener de 2016, del Consell de Govern, pel qual s'aprova el Reglament d'Administració Electrònica de la Universitat Jaume I. [2016/1353]  
Reglament d'administració electrònica de la Universitat Jaume I.  
  
Exposició de motius  
  
L'article 45 de la Llei 30/1992, de 26 de novembre, de règim jurídic de les administracions públiques i del procediment administratiu comú, va permetre la incorporació de les tècniques electròniques, informàtiques i telemàtiques en les relacions entre la ciutadania i les administracions públiques.  
La Llei 11/2007, de 22 de juny, d'accés electrònic dels ciutadans i ciutadanes als serveis públics, va impulsar una regulació basada en el seu dret a utilitzar els mitjans de comunicació electrònics per a relacionar-se amb l'administració i exercir els seus drets, mitjançant l'establiment d'un catàleg de drets per als ciutadans i ciutadanes, i un correlatiu conjunt d'obligacions per a les administracions públiques, entre les quals es troba la Universitat Jaume I. D'altra banda, el Reial Decret 3/2010, de 8 de gener, pel qual s'aprova l'esquema nacional de seguretat i el Reial Decret 4/2010, de 8 de gener, pel qual s'aprova l'esquema nacional d'interoperabilitat van regular les condicions perquè l'actuació de les administracions públiques en matèria d'administració electrònica siguen segures i perquè les dades puguen ser intercanviades entre administracions i conservades adequadament.  
  
Finalment, la Llei 39/2015, d'1 d'octubre, de procediment administratiu comú de les administracions públiques i la Llei 40/2015, d'1 d'octubre, de règim jurídic del sector públic, integren l'administració electrònica en la regulació bàsica estatal de l'activitat administrativa del sector públic i la consagren, a més, com la forma principal de gestió administrativa.  
La Universitat Jaume I ha apostat, des de la creació, per les tècniques electròniques i les tecnologies de la informació, fins al punt que formen part d'un element definitori de l'estil d'universitat. Aquest estil es projecta també en les relacions administratives entre la Universitat, els membres de la comunitat universitària i la ciutadania.  
Els canvis normatius del marc bàsic estatal i l'experiència transcorreguda en l'aplicació del Reglament d'administració electrònica de l'UJI, aprovat per acord del Consell de Govern de 28 de juliol de 2011, n'aconsellen l'actualització per aquest Reglament, en el qual també es regula la gestió administrativa que s'ha de fer a la Universitat Jaume I, de forma preferent amb mitjans electrònics, i que l'ús del paper com a suport de l'activitat administrativa tinga caràcter subsidiari.  
  
Una altra innovació important consisteix en la separació entre identificació, que es pot fer no sols amb certificats electrònics sinó també amb sistemes de clau concertada, i la signatura. I la generalització del segell electrònic com a forma habitual de signatura electrònica, tant per part de l'administració com dels ciutadans.  
Aquest segell electrònic permet garantir la integritat i inalterabilitat del document i és aplicat pel ciutadà prèviament identificat. Açò evita els problemes tecnològics generats amb la signatura electrònica aplicada sense control pels ciutadans amb els seus equips informàtics.  
  
Aquest Reglament regula altres aspectes que fins ara no tenien un règim expressament previst, com l'actuació electrònica dels òrgans col·legiats o la publicitat oficial de l'actuació administrativa. En concret, el règim i el funcionament del butlletí oficial i del tauler d'anuncis de la Universitat Jaume I, que es configuren com un instrument per a la publicació de les normes, acords i resolucions dels òrgans de la Universitat que, per la naturalesa que tenen, requerisquen ser fets públics, cosa que es fa en format digital per afavorir-ne la difusió i consulta.  
  
Amb la finalitat de generalitzar l'ús de mitjans electrònics en l'activitat administrativa i de promoure la transparència en l'actuació administrativa de la Universitat s'aprova aquest Reglament.  
TÍTOL I  
Disposicions generals  
  
Article 1. Objecte i àmbit d'aplicació  
1. Aquest Reglament té per objecte regular l'ús de mitjans electrònics en l'activitat administrativa de la Universitat Jaume I (d'ara endavant, també «UJI»).  
2. Les seues disposicions són d'aplicació:  
a) A tots els òrgans i serveis de l'UJI, i també a les entitats vinculades o dependents quan exercisquen potestats administratives.  
  
b) Als membres de la comunitat universitària i als ciutadans en les seues relacions amb l'UJI o amb les entitats referides en el paràgraf anterior.  
c) A les relacions entre els serveis, òrgans i entitats als quals es refereix el paràgraf a).  
  
Article 2. Intercanvi de dades i documents amb altres administracions  
  
Les persones interessades no estan obligades a aportar documents que hagen estat elaborats per qualsevol administració, sempre que l'obtenció de la informació es puga fer mitjançant plataformes d'intermediació de dades o serveis electrònics habilitats a aquest efecte als quals l'UJI tinga accés i que la persona interessada haja expressat el seu consentiment perquè aquests documents siguen consultats o recaptats.  
  
Es presumeix que la consulta o obtenció és autoritzada per les persones interessades, llevat que se'n faça constar en el procediment l'oposició expressa o que la llei especial aplicable requerisca consentiment exprés.  
  
  
TÍTOL II  
Seu electrònica  
  
Article 3. Seu electrònica i portal electrònic  
1. La seu electrònica de l'UJI (d'ara endavant, també «la seu electrònica» o «la seu») és l'adreça electrònica disponible a través d'internet per a l'exercici de les seues competències.  
A la seu electrònica de l'UJI es pot accedir a través de l'adreça https://www.uji.es/seu.  
2. El portal electrònic de l'UJI és el punt d'accés electrònic la titularitat del qual correspon a la Universitat Jaume I, que permet l'accés a través d'internet a la informació publicada i a la mateixa seu electrònica.  
  
Al portal electrònic de l'UJI es pot accedir a través de l'adreça http://www.uji.es.  
  
Article 4. Titularitat i gestió de la seu electrònica  
1. La titularitat de la seu electrònica correspon a la Secretaria General de l'UJI.  
2. La gestió tecnològica de la seu és competència del Servei d'Informàtica.  
3. Són responsables de la gestió, dels continguts i dels serveis posats a disposició dels ciutadans i ciutadanes en la seu les persones titulars dels òrgans i els caps de servei o responsables de les unitats administratives corresponents, d'acord amb les competències que cadascú tinga atribuïdes per la normativa vigent.  
  
Article 5. Canals d'accés als serveis disponibles en la seu electrònica  
  
La seu ha de contenir informació sobre els diferents canals d'accés als serveis de què s'hi disposa:  
a) Accés electrònic, a través d'internet.  
b) Atenció presencial, a través del servei corresponent.  
c) Atenció telefònica, a través del servei corresponent o en els números de telèfon publicats en la mateixa seu.  
d) Qualsevol altre canal d'accés que s'habilite en el futur.  
  
Article 6. Continguts de la seu  
1. S'han de realitzar a través de la seu electrònica totes les actuacions, procediments i serveis que requerisquen mecanismes d'autenticació dels ciutadans i ciutadanes, o de l'UJI en les seues relacions amb aquests per mitjans electrònics, així com altres respecte als quals es decidisca la seua inclusió en la seu per raons d'eficàcia i qualitat en la prestació de serveis a la ciutadania.  
2. La seu electrònica ha d'oferir els següents serveis:  
a) Relació de procediments i altres serveis electrònics, que han de ser autoritzats per la Secretaria General, abans de la publicació, a petició del servei o unitat administrativa encarregat de la tramitació.  
  
b) Relació dels instruments de comunicació electrònica i en particular del registre electrònic i de les notificacions electròniques.  
c) Accés, si escau, a l'estat de tramitació de l'expedient.  
d) Publicació electrònica de disposicions, actes i comunicacions que hagen de publicar-se en el tauler d'anuncis oficial o en el Butlletí Oficial de la Universitat Jaume I.  
e) Sistema que permeta la comprovació de l'autenticitat i integritat dels documents que hagen estat autenticats mitjançant codi segur de verificació.  
f) Indicació de la data i hora oficial a l'efecte del còmput dels terminis.  
g) Enllaç per a la formulació de suggeriments i queixes davant els òrgans que en cada cas resulten competents.  
3. Els continguts publicats en la seu electrònica han de respondre als criteris de seguretat i interoperabilitat que es deriven de la normativa estatal bàsica.  
  
Article 7. Queixes i suggeriments  
El canal específic per a la formulació de queixes i suggeriments és la bústia de consultes, queixes, suggeriments i felicitacions.  
  
Article 8. Regles especials de responsabilitat  
1. L'establiment de la seu electrònica comporta la responsabilitat de l'UJI respecte de la integritat, la veracitat i l'actualització de la informació, i els serveis als quals es puga accedir. Quan la seu electrònica continga un enllaç o vincle a una altra seu la responsabilitat de la qual corresponga a una altra administració pública o entitat, l'UJI no serà responsable de la integritat, veracitat o actualització.  
2. La seu ha d'establir els mitjans necessaris perquè la ciutadania conega si la informació o el servei al qual accedeix correspon a la pròpia seu, a un punt d'accés que no té el caràcter de seu o a un tercer.  
  
3. Únicament té validesa administrativa la informació que figure en les pàgines de la seu electrònica de l'UJI convenientment identificades.  
  
4. L'UJI, a través dels seus òrgans i serveis, també pot oferir notícies i informació institucional oficial que no tinga efectes administratius. En aquest cas ha de figurar en pàgines del portal electrònic que no estiguen dins de la seu electrònica.  
5. La informació que no es trobe en la seu electrònica oferida pel personal docent i investigador en l'exercici de les seues funcions i a l'empara de la llibertat de càtedra és responsabilitat exclusiva d'aquestes persones, i en cap cas s'hi pot atorgar la consideració d'informació oficial de l'UJI.  
  
  
TÍTOL III  
Identificació i autenticació  
  
CAPÍTOL I  
Identificació i autenticació en l'accés electrònic de ciutadans i ciutadanes i de membres de la comunitat universitària  
  
Article 9. Identificació dels usuaris  
Les persones interessades poden identificar-se electrònicament davant la Universitat Jaume I a través de qualsevol dels sistemes següents:  
a) Sistemes basats en certificats electrònics reconeguts o qualificats de signatura electrònica expedits per prestadors inclosos en la llista de confiança de prestadors de serveis de certificació publicada per l'administració general de l'Estat.  
b) Sistemes de clau concertada consistents en la utilització de les credencials d'identificació com a usuari oferides per la Universitat Jaume I.  
  
Article 10. Sistemes de signatura electrònica  
Les persones interessades, en les seues relacions amb la Universitat, han d'utilitzar, com a sistema de signatura que permet garantir la seua expressió de voluntat i consentiment, l'acceptació del document amb la identificació prèvia a través dels sistemes d'identificació previstos en l'article anterior.  
La integritat i inalterabilitat del document s'ha d'acreditar mitjançant la utilització del segell electrònic de la Universitat Jaume I, que es basa en certificats reconeguts o qualificats inclosos en la llista de confiança dels serveis de sistemes de certificació publicada per l'administració general de l'Estat.  
  
Article 11. Ús de mitjans d'identificació i signatura en els procediments administratius  
1. Amb caràcter general, per realitzar qualsevol actuació prevista en el procediment administratiu, és suficient que les persones interessades acrediten prèviament la identitat a través de qualsevol dels mitjans d'identificació que preveu aquest Reglament.  
2. L'UJI només exigeix a les persones interessades l'ús dels sistemes de signatura electrònica previstos en l'article anterior en els casos previstos per les lleis. En particular, per a:  
a) Formular sol·licituds.  
b) Presentar declaracions responsables o comunicacions.  
c) Interposar recursos.  
d) Desistir d'accions.  
e) Renunciar a drets.  
3. L'ús dels certificats electrònics a l'efecte d'identificació no exclou l'obligació d'incloure en el document o comunicació electrònica les dades d'identificació que siguen necessàries, d'acord amb la legislació que li siga aplicable.  
4. L'ús pels ciutadans i ciutadanes de certificats electrònics implica que els òrgans i serveis de l'UJI puguen tractar les dades personals consignades, a l'efecte de la verificació de la identitat.  
  
Article 12. Representació ordinària  
1. Les persones interessades poden designar un representant en els procediments administratius electrònics tramitats en l'UJI.  
2. Quan en una sol·licitud, escrit o comunicació figuren diverses persones interessades, les actuacions s'han d'efectuar amb el representant o l'interessat que expressament hagen assenyalat, i, si no n'hi ha, amb la persona interessada que encapçale la sol·licitud.  
3. Les persones interessades sempre poden comparéixer per si mateixes en el procediment.  
  
Article 13. Habilitació per a la representació de tercers  
1. L'UJI pot habilitar amb caràcter general o específic persones físiques o jurídiques autoritzades per a la presentació electrònica de documents en representació de les persones interessades.  
L'habilitació comporta l'aplicació del règim de representació regulat en l'article següent.  
2. L'habilitació haurà d'especificar les condicions i obligacions a les quals es comprometen els que així adquirisquen la condició de representants, i determinarà la presumpció de validesa de la representació llevat que la normativa d'aplicació preveja una altra cosa.  
  
Article 14. Registre electrònic d'apoderaments  
1. A l'efecte exclusiu de l'actuació electrònica i sense caràcter de registre públic, la Universitat Jaume I pot disposar d'un registre electrònic d'apoderaments en el qual es poden fer constar les representacions que les persones interessades atorguen a tercers per actuar en el seu nom de forma electrònica.  
2. El registre d'apoderaments ha de permetre als òrgans i serveis de l'UJI comprovar la representació que exerceix qui actua electrònicament davant seu en nom de tercers.  
En cas d'entendre que hi ha manca o insuficiència de la representació formalment incorporada en el registre d'apoderaments es pot requerir a la persona interessada la corresponent esmena.  
3. La Secretaria General de l'UJI ha de crear els fitxers necessaris de dades personals i gestionar-ne el registre.  
  
Article 15. Règim de la representació habilitada  
1. Les persones o entitats habilitades per a la presentació electrònica de documents en representació de tercers han d'exercir la representació necessària per a cada actuació.  
2. L'UJI pot requerir en qualsevol moment a les persones habilitades l'acreditació de la representació que exerceixen; és vàlida l'atorgada a través dels documents normalitzats aprovats per l'UJI per a cada procediment.  
La falta de representació suficient de les persones en el nom de les quals s'haja presentat la documentació dóna lloc a l'exigència de les responsabilitats que siguen procedents.  
3. L'habilitació només confereix a la persona autoritzada la condició de representant per intervenir en els actes expressament autoritzats i no autoritza a rebre cap comunicació de l'UJI en nom de la persona interessada, encara que aquesta fóra conseqüència del document presentat.  
  
  
  
CAPÍTOL II  
Identificació i autenticació de la seu electrònica i de les comunicacions que realitze l'UJI  
  
Article 16. Identificació de la seu electrònica de l'UJI  
1. La seu electrònica ha de garantir la seguretat de les comunicacions mitjançant la utilització de certificats electrònics. Amb caràcter addicional i per a la seua identificació immediata, la ciutadania ha de disposar de la informació general obligatòria que ha de constar en la seu, d'acord amb aquest Reglament.  
2. Correspon a la Secretaria General autoritzar l'ús del certificat electrònic que s'utilitza per identificar la seu electrònica.  
  
Article 17. Sistemes d'identificació de l'UJI  
1. La Universitat Jaume I s'ha d'identificar en les seues actuacions mitjançant l'ús d'un segell electrònic basat en un certificat reconegut o qualificat que reunisca els requisits exigits per la legislació de signatura electrònica.  
2. La Secretaria General és titular del segell de la Universitat Jaume I i ha d'autoritzar-ne l'ús en qualsevol procediment. Aquesta autorització s'ha de fer conjuntament amb l'autorització del procediment en què s'utilitze el segell, amb caràcter previ a la inclusió en el catàleg de procediments electrònics a què es refereix l'article 6.2.a d'aquest Reglament.  
  
Article 18. Sistemes de codi segur de verificació per a l'actuació automatitzada  
1. L'UJI pot utilitzar sistemes de codi segur de verificació per a la validació de documents i el desenvolupament d'actuacions automatitzades. En aquests casos es permet verificar tot el document a través de l'accés a la seu electrònica.  
  
Article 19. Identificació i signatura electrònica del personal de l'UJI  
1. El personal al servei de l'UJI s'ha d'identificar en les seues actuacions mitjançant algun d'aquests sistemes:  
a) Sistemes basats en certificats electrònics reconeguts o qualificats de signatura electrònica expedits per prestadors inclosos en la llista de confiança de prestadors de serveis de certificació publicada per l'administració general de l'Estat.  
b) Credencials d'identificació d'usuari oferides per la Universitat Jaume I.  
En els procediments en què així es determine, quan la identificació del signant es faça mitjançant usuari i clau d'accés, es poden demanar sistemes addicionals per a la identificació.  
2. El personal al servei de l'UJI ha de signar l'acceptació dels documents amb la seua identificació prèvia a través dels sistemes d'identificació previstos en l'apartat anterior. El sistema informàtic ha de garantir, si escau, que el signant siga el titular de l'òrgan o dispose de la corresponent delegació de signatura. La integritat i inalterabilitat del document s'ha d'acreditar mitjançant la utilització del segell electrònic de la Universitat Jaume I, que es basa en certificats reconeguts o qualificats inclosos en la llista de confiança dels serveis de sistemes de certificació publicada per l'administració general de l'Estat.  
  
Les dades d'identificació del signant i la condició en què actua s'han de conservar com a metadades del document signat.  
  
  
TÍTOL IV  
Registre Electrònic General  
  
Article 20. Registre Electrònic General  
1. Al Registre Electrònic General s'han de fer els assentament de tots els documents que es presenten o que es reben a la Universitat Jaume I. També s'hi ha d'anotar la sortida dels documents oficials dirigits a altres òrgans o particulars.  
2. En cap cas tenen la condició de registre les adreces o les bústies de correu electrònic corporatiu assignat als empleats públics o als diferents òrgans i serveis. Tampoc tenen la consideració de registre els dispositius de recepció de fax, sense perjudici dels efectes que puga tindre la remissió de documentació a través d'aquests mitjans en els supòsits expressament previstos en l'ordenament jurídic.  
  
  
Article 21. Àmbit d'aplicació  
1. El Registre Electrònic General està habilitat per a la recepció de qualsevol sol·licitud, escrit i comunicació que es presente davant l'UJI i per a la remissió dels expedits per aquesta.  
2. Es reconeix, en tot cas, el dret de la persona interessada a presentar les sol·licituds, escrits i comunicacions en qualsevol dels registres que es regulen en la Llei de procediment administratiu comú de les administracions públiques.  
3. A la seu electrònica de la Universitat Jaume I ha de figurar la relació actualitzada de tràmits que poden iniciar-s'hi.  
4. Els documents presentats de manera presencial davant la unitat encarregada de prestar assistència en matèria de registre han de ser digitalitzats per a la incorporació a l'expedient administratiu electrònic quan siga tècnicament possible. Els documents originals s'han de retornar a la persona interessada, sense perjudici dels supòsits en què la norma que regule el procediment determine la custòdia per l'administració dels documents presentats o resulte obligatòria la presentació d'objectes o de documents en un suport específic no susceptibles de digitalització.  
  
La Secretaria General pot eximir de l'exigència de digitalització dels documents presentats presencialment amb la sol·licitud prèvia del servei al qual va adreçada la documentació, que ha d'estar justificada en termes d'eficiència.  
5. Els membres de la comunitat universitària tenen l'obligació de presentar els documents per mitjans electrònics.  
També estan obligats a la presentació electrònica dels documents, en els termes establerts en l'article 14.2 de la Llei 39/2015, d'1 d'octubre, de procediment administratiu comú de les administracions públiques, els següents subjectes:  
a) Les persones jurídiques.  
b) Les entitats sense personalitat jurídica.  
c) Els qui exercisquen una activitat professional per a la qual es requerisca col·legiació obligatòria, per als tràmits i actuacions que realitzen amb les administracions públiques en exercici d'aquesta activitat professional. En tot cas, dins d'aquest col·lectiu s'entenen inclosos els notaris i registradors de la propietat i mercantils.  
d) Els qui representen una persona interessada que estiga obligada a relacionar-se electrònicament amb l'administració.  
e) Els empleats de les administracions públiques per als tràmits i actuacions que hi realitzen per raó de la seua condició d'empleats públics, d'acord amb la normativa de les respectives administracions que resulte aplicable.  
 Per a la resta de ciutadans s'ha de poder establir, per resolució del rector, supòsits en què la presentació electrònica siga obligatòria per a certs procediments i col·lectius de persones físiques que, per raó de la seua capacitat econòmica, tècnica, dedicació professional o altres motius quede acreditat que tenen accés i disponibilitat dels mitjans electrònics necessaris.  
6. Quan s'establisquen procediments electrònics normalitzats o models específics de presentació de les sol·licituds, aquests han de ser d'ús obligatori.  
  
Article 22. Funcions del Registre Electrònic General  
El Registre Electrònic General ha de realitzar les funcions següents:  
  
a) La recepció de sol·licituds, escrits i comunicacions de tot tipus, i dels seus documents adjunts, relacionats amb l'àmbit d'actuació i la competència de l'UJI.  
b) La remissió d'escrits, comunicacions i documents relatius als procediments electrònics normalitzats publicats a la seu electrònica.  
  
c) La remissió de notificacions.  
d) L'anotació dels assentaments registrals d'entrada o eixida de les sol·licituds, comunicacions i notificacions enumerades en les lletres anteriors.  
e) Les funcions de constància i certificació en els supòsits de litigis, discrepàncies o dubtes sobre la recepció o remissió de sol·licituds, escrits i comunicacions.  
f) Altres funcions previstes en la normativa interna de l'UJI.  
  
Article 23. Sol·licituds, escrits i comunicacions que poden ser rebutjats en el Registre Electrònic General  
1. El Registre Electrònic General de l'UJI pot rebutjar els documents electrònics que s'hi presenten, en les circumstàncies següents:  
  
a) Que es tracte de documents dirigits a serveis, òrgans o organismes fora de l'àmbit de l'UJI.  
b) Que continguen codi maliciós o dispositiu susceptible d'afectar la integritat o seguretat del sistema, o que no complisquen els requisits de format i seguretat que determinen els esquemes nacionals d'interoperabilitat i seguretat.  
c) En el cas que calga utilitzar procediments electrònics o documents electrònics normalitzats, quan no s'utilitzen els camps requerits com a obligatoris o quan continguen incongruències o omissions que n'impedisquen el tractament.  
2. En els casos previstos en l'apartat anterior se n'ha d'informar la persona remitent del document, amb indicació dels motius del rebuig i, si és possible, dels mitjans d'esmena d'aquestes deficiències i de l'adreça on s'haja de presentar. Quan la persona interessada ho sol·licite, s'ha de remetre la justificació de l'intent de presentació, que ha d'incloure les circumstàncies del rebuig.  
3. Quan concórreguen les circumstàncies previstes en l'apartat 1 sense que s'haja produït el rebuig automàtic pel Registre Electrònic General, l'òrgan administratiu competent ha de requerir la corresponent esmena i advertir que, si no és atès el requeriment, la presentació no tindrà validesa ni eficàcia.  
4. Si algun dels subjectes que estan obligats a presentar els documents en mitjans electrònics presenta la seua sol·licitud presencialment, la Universitat Jaume I ha de requerir a la persona interessada que l'esmene a través de la presentació electrònica; aquest requeriment es pot fer al mateix moment de la presentació del document. Es considera com a data de presentació de la sol·licitud la mateixa en què haja estat realitzada l'esmena.  
  
Article 24. Anotacions en el Registre Electrònic General  
1. La presentació de sol·licituds, escrits i comunicacions dóna lloc a les anotacions corresponents en el Registre Electrònic General, amb la utilització dels mitjans telemàtics segurs per a l'execució i per a la recuperació de les dades d'inscripció.  
2. El sistema d'informació que dóna suport al Registre Electrònic General ha de garantir la constància de cada entrada que es practique i del seu contingut; per això s'estableix un registre per entrada en el qual s'identifica la documentació presentada, que s'associa al número d'entrada corresponent.  
3. Cada presentació en el Registre Electrònic General ha de contenir:  
a) Un número o codi de registre individualitzat.  
b) Les dades d'identificació següents: nom i cognoms, document nacional d'identitat, NIF, NIE, passaport o equivalent. En el cas de persones jurídiques, denominació social i CIF.  
c) Data i hora de presentació.  
d) Si escau, la identitat de l'òrgan al qual es dirigeix el document electrònic.  
e) Procediment amb el qual es relaciona.  
f) Contingut del formulari que, a més, ha d'incloure, per a les persones físiques, l'adreça postal i l'adreça de correu electrònic; i per a persones jurídiques, el domicili social i l'adreça de correu electrònic.  
  
g) Qualsevol altra informació que es considere necessària, d'acord amb el procediment telemàtic origen de l'entrada.  
  
Article 25. Dies i hores per a l'enviament de sol·licituds, escrits i comunicacions en suport electrònic  
1. El Registre Electrònic General ha de permetre la presentació de documents durant tots els dies de l'any les vint-i-quatre hores del dia. El Registre Electrònic General es regeix, a l'efecte de còmput dels terminis, i tant per a les persones interessades com per a l'UJI, per la data i l'hora oficial de la seu electrònica, que ha de tenir les mesures de seguretat necessàries per garantir-ne la integritat i visibilitat.  
3. El còmput de terminis s'ha de realitzar segons el que estableix la Llei de procediment administratiu comú de les administracions públiques.  
4. A la seu electrònica s'ha de publicar el calendari de dies inhàbils, i els dies i l'horari en què estan obertes les oficines o unitats que presten assistència per a la presentació electrònica de documents.  
5. La recepció de sol·licituds, escrits i comunicacions pot interrompre's pel temps imprescindible només quan concórreguen raons justificades de manteniment tècnic o operatiu. La interrupció s'ha d'anunciar als potencials usuaris i usuàries del Registre Electrònic General amb l'antelació que, en cada cas, resulte possible.  
En supòsits d'interrupció no planificada en el funcionament del Registre Electrònic General, i sempre que siga possible, s'ha de disposar de les mesures perquè la persona usuària resulte informada d'aquesta circumstància i dels efectes de la suspensió, amb indicació expressa, si escau, de la pròrroga dels terminis d'imminent venciment.  
  
Article 26. Resguards acreditatius de la presentació d'escrits, sol·licituds, comunicacions i altres documents  
1. El Registre Electrònic General ha d'emetre automàticament un resguard de l'escrit, sol·licitud, comunicació o document que es presente.  
2. També ha de generar un resguard acreditatiu de la presentació de documents que acompanyen la sol·licitud, escrit o comunicació, amb els quals es garantisca plenament l'autenticitat, la integritat i el no refús pel Registre del contingut.  
3. El resguard emès pel Registre Electrònic General ha d'estar segellat electrònicament amb el segell electrònic de l'UJI i ha d'estar configurat de manera que puga ser imprès o arxivat per la persona interessada. El contingut ha de ser el següent:  
a) Còpia de l'escrit, comunicació o sol·licitud presentada, i empremta electrònica dels documents adjunts; és admissible la reproducció literal de les dades introduïdes en el formulari de presentació.  
b) Data i hora de presentació, i número de registre d'entrada.  
4. Els resguards emesos pel Registre Electrònic General han de proporcionar als ciutadans i ciutadanes elements probatoris plens de la presentació i del contingut d'allò que s'hi presente.  
  
Article 27. Accés al Registre Electrònic General i accés de les persones interessades a la informació sobre l'estat de tramitació  
1. Les persones interessades a accedir al Registre Electrònic General de l'UJI han de fer-ho a través de la seu electrònica. També poden acudir a les oficines o unitats que presten assistència per a la presentació telemàtica de documents.  
2. En els procediments que tinguen prevista la tramitació electrònica ha de ser possible el seguiment dels procediments tramitats per via electrònica a través de la seu electrònica, després de la identificació segura de les persones interessades.  
Article 28. Gestió i seguretat del Registre Electrònic General  
La Secretaria General és l'òrgan responsable de la gestió, disponibilitat i seguretat del Registre Electrònic General regulat en aquest Reglament.  
  
  
TÍTOL V  
De les notificacions electròniques  
  
Article 29. Obligatorietat o voluntarietat de l'ús  
1. La recepció de notificacions electròniques és obligatòria per als membres de la comunitat universitària i per a la resta de ciutadans obligats a relacionar-se electrònicament amb la Universitat, regulats en l'article 21.5 d'aquest Reglament.  
2. Per a la resta de ciutadans és voluntari, tret que una norma legal o reglamentària els obligue a fer-ho o si així s'estableix mitjançant una resolució del rector, o si la tramitació del procediment siga necessàriament electrònica.  
Quan no siga obligatòria l'opció de rebre notificacions electròniques, no es vincula el ciutadà o ciutadana que, en qualsevol moment, pot modificar aquesta opció. El canvi produeix efectes respecte de les comunicacions que es produïsquen a partir de l'endemà a la recepció.  
  
  
Article 30. Pràctica de notificacions per mitjans electrònics  
1. La pràctica de notificacions per mitjans electrònics pot efectuar-se d'alguna de les formes següents:  
a) Mitjançant adreça electrònica habilitada.  
b) Mitjançant sistemes de correu electrònic amb justificant de recepció que deixe constància de la recepció.  
c) Mitjançant compareixença electrònica a la seu.  
d) Mitjançant altres mitjans de notificació electrònica que puguen establir-se, sempre que quede constància de la recepció per la persona interessada en el termini i en les condicions que s'establisquen en la regulació específica.  
2. Tenen plena validesa, les convocatòries a reunions i les comunicacions dirigides al personal de l'UJI en la seua condició d'òrgans administratius, de membres d'un òrgan o en virtut de la relació funcionarial o laboral, que s'efectuen mitjançant el compte de correu electrònic corporatiu, serveis de missatgeria electrònica o publicació en la Seu Electrònica.  
  
Article 31. Opció del mitjà de notificació  
1. Quan les notificacions electròniques no siguen obligatòries només s'han de fer electrònicament si en la sol·licitud s'ha manifestat la voluntat de rebre les notificacions per alguna de les formes electròniques reconegudes. Tant la indicació de la preferència en l'ús de mitjans electrònics com el consentiment es poden emetre i recaptar, en tot cas, per mitjans electrònics.  
2. Quan, com a conseqüència de la utilització de distints mitjans, electrònics o no electrònics, es practiquen diverses notificacions d'un mateix acte administratiu, s'han d'entendre produïts tots els efectes jurídics derivats de la notificació, incloent-hi l'inici del termini per a la interposició dels recursos que procedisquen, a partir de la primera de les notificacions correctament practicada.  
3. S'ha d'entendre consentida la pràctica de la notificació per mitjans electrònics respecte d'una determinada actuació administrativa si, després d'haver estat realitzada per una de les formes vàlidament reconegudes, la persona interessada realitza actuacions que suposen el coneixement del contingut i l'abast de la resolució, o l'acte objecte de la notificació. La notificació té efectes a partir de la data en què la persona interessada realitze aquestes actuacions.  
  
Article 32. Notificació mitjançant la posada a disposició del document electrònic a través d'una adreça electrònica habilitada a l'efecte per la Universitat  
1. Són vàlids els sistemes de notificació electrònica a través d'una adreça electrònica habilitada sempre que complisquen, almenys, els requisits següents:  
a) Acreditar la data i l'hora en què es produeix la posada a disposició de la persona interessada de l'acte objecte de notificació.  
b) Possibilitar l'accés permanent de les persones interessades a l'adreça electrònica corresponent, a través d'una seu electrònica o de qualsevol altra manera.  
c) Acreditar la data i l'hora d'accés al contingut.  
d) Posseir mecanismes d'autenticació per garantir l'exclusivitat del seu ús i la identitat de la persona usuària.  
2. L'UJI ha d'oferir un sistema per a la pràctica de notificacions electròniques, amb vigència indefinida, als membres de la comunitat universitària i a altres ciutadans i persones jurídiques que, per la seua relació amb la Universitat, estiguen identificats com a usuaris dels serveis electrònics de tramitació universitària.  
3. A través del compte de correu institucional o del que haja designat la persona interessada s'ha d'enviar un avís de la posada a disposició de l'acord que s'haja de notificar a l'adreça electrònica habilitada per a la pràctica de notificacions. La notificació s'entendrà practicada quan se n'accedisca al contingut i s'entendrà rebutjada, quan, després dels deu dies des de la posada a disposició de l'acord, no se n'haja accedit al contingut, sense que s'acredite que la persona interessada haja rebut o haja accedit a l'avís de notificació.  
  
  
Article 33. Notificació per compareixença electrònica  
1. La notificació per compareixença electrònica consisteix en l'accés, per la persona interessada degudament identificada, al contingut de l'actuació administrativa corresponent a través de la seu electrònica.  
  
2. Perquè la compareixença electrònica produïsca els efectes de notificació es requereix que reunisca les condicions següents:  
a) Amb caràcter previ a l'accés al contingut, la persona interessada ha de visualitzar un avís del caràcter de notificació de l'actuació administrativa a la que té aquest citat accés.  
b) El sistema d'informació corresponent ha de deixar constància d'aquest accés amb indicació de la data i l'hora.  
  
  
TÍTOL VI  
Documents electrònics i les còpies  
  
CAPÍTOL I  
Disposicions comunes sobre els documents electrònics  
  
Article 34. Preferència dels documents electrònics  
L'UJI ha d'emetre els documents administratius per escrit, a través de mitjans electrònics, llevat que la seua naturalesa exigisca una altra forma més adequada d'expressió i constància.  
  
Article 35. Característiques del document electrònic  
1. Els documents electrònics han de complir els requisits següents per tindre validesa:  
a) Contenir informació de qualsevol naturalesa.  
b) Estar arxivada la informació en un suport electrònic segons un format determinat i susceptible d'identificació i tractament diferenciat.  
  
c) Incorporar una referència temporal del moment en què han estat emesos.  
d) Incorporar les metadades mínimes exigides.  
e) Disposar de les dades d'identificació que en permeten la individualització, sense perjudici de la possible incorporació a un expedient electrònic.  
2. Els documents administratius electrònics, a més de complir les anteriors condicions, han d'estar expedits i signats electrònicament.  
  
  
Article 36. Addició de metadades als documents electrònics  
1. S'entén com a metadada, a l'efecte d'aquest Reglament, qualsevol tipus d'informació en forma electrònica associada als documents electrònics, de caràcter instrumental i independent del contingut, destinada al coneixement immediat i automatitzable d'alguna de les seues característiques, amb la finalitat de garantir la disponibilitat, l'accés, la conservació i la interoperabilitat del mateix document.  
2. Els documents electrònics susceptibles de ser integrats en un expedient electrònic, han de tenir associades metadades que en permeten la contextualització en el marc de l'òrgan o servei, la funció i el procediment administratiu a què correspon.  
A més, s'ha d'associar als documents electrònics la informació relativa a la signatura del document, i també la referència temporal d'aquests, en la forma regulada en aquest Reglament.  
3. L'associació de metadades als documents electrònics aportats pels ciutadans i ciutadanes o emesos per l'UJI ha de ser, en tot cas, realitzada per l'òrgan actuant. A aquest efecte s'ha de respectar l'estructura general de documents electrònics definida per la Secretaria General i la concreció d'aquesta estructura per a cada tipus de document, que s'ha de fer amb la participació de l'òrgan actuant.  
4. Les metadades mínimes obligatòries associades als documents electrònics, i també l'associació de les dades de signatura o de referència temporal d'aquests, són les que s'especifiquen en l'esquema nacional d'interoperabilitat.  
5. Després d'associar les metadades a un document electrònic, no poden ser modificades en cap fase posterior del procediment administratiu, amb les excepcions següents:  
a) Quan s'observe l'existència d'errors o omissions en les metadades inicialment assignades.  
b) Quan es tracte de metadades que requerisquen actualització, si així ho disposa l'esquema nacional d'interoperabilitat.  
La modificació de les metadades ha de ser realitzada per l'òrgan competent o de forma automatitzada d'acord amb les normes que s'establisquen a aquest efecte.  
6. Independentment de les metadades mínimes obligatòries a les quals es refereix l'apartat 4, els òrgans i serveis poden associar als documents electrònics metadades de caràcter complementari, per a les necessitats de catalogació específiques del seu respectiu àmbit de gestió, amb la realització de la seua inserció d'acord amb les especificacions establides a l'esquema nacional d'interoperabilitat. Les metadades complementàries no estan subjectes a les prohibicions de modificació establides en l'apartat anterior.  
  
Article 37. Còpies electròniques dels documents electrònics realitzades per l'UJI  
1. Les còpies electròniques generades que, per ser idèntiques al document electrònic original, no comporten canvi de format ni de contingut, tenen l'eficàcia jurídica de document electrònic original.  
2. Es considera còpia electrònica autèntica de documents electrònics presentats d'acord amb els sistemes normalitzats o formularis:  
  
a) L'obtinguda d'acord amb el que s'ha assenyalat en els apartats següents d'aquest article.  
b) El document electrònic, autenticat amb la signatura electrònica de l'òrgan o servei destinatari, resultat d'integrar el contingut variable signat i remès pel ciutadà o ciutadana en el formulari corresponent utilitzat en la presentació.  
3. En cas de canvi del format original, perquè una còpia electrònica d'un document electrònic tinga la condició de còpia autèntica, han de complir-se els requisits següents:  
a) Que el document electrònic original, que ha de conservar-se en tot cas, es trobe en poder de l'UJI.  
b) Que la còpia siga obtinguda d'acord amb les normes de competència i procediment que en cada cas s'aproven, incloent-hi les d'obtenció automatitzada.  
c) Que incloga el seu caràcter de còpia entre les metadades associades.  
d) Que siga autoritzada mitjançant signatura electrònica.  
4. Es poden generar còpies electròniques autèntiques a partir d'altres còpies electròniques autèntiques sempre que s'observen els requisits establits en els apartats anteriors.  
5. Els òrgans emissors dels documents administratius electrònics o receptors dels documents privats electrònics, o els arxius que reben aquests, estan obligats a la conservació dels documents originals, encara que se n'haja fet còpia, d'acord amb el que estableix aquest article.  
  
Article 38. Còpies electròniques de documents en suport no electrònic  
1. Les còpies electròniques dels documents en suport paper o en un altre suport susceptible de digitalització realitzades per l'UJI es realitzaran d'acord amb allò regulat en aquest article, tant si són documents emesos per l'administració, com documents privats aportats per la ciutadania.  
2. A l'efecte d'allò regulat en aquest Reglament, es defineix com a imatge electrònica el resultat d'aplicar un procés de digitalització a un document en suport paper o en un altre suport que permeta l'obtenció fidel d'aquesta imatge.  
S'entén per digitalització el procés tecnològic que permet convertir un document en suport paper o en un altre suport no electrònic en un fitxer electrònic que conté la imatge codificada, fidel i íntegra, del document.  
3. Quan siguen realitzades per l'UJI, les imatges electròniques han de tindre la naturalesa de còpies electròniques autèntiques, sempre que es complisquen els requisits següents:  
a) Que el document copiat siga un original o una còpia autèntica.  
b) Que la còpia electrònica siga autoritzada mitjançant signatura electrònica.  
c) Que les imatges electròniques estiguen codificades segons algun dels formats i amb els nivells de qualitat i condicions tècniques especificats en l'esquema nacional d'interoperabilitat.  
d) Que la còpia electrònica incloga el seu caràcter de còpia entre les metadades associades.  
e) Que la còpia siga obtinguda d'acord amb les normes de competència i procediment que en cada cas s'aproven, incloent-hi les d'obtenció automatitzada.  
4. No és necessària la intervenció de l'òrgan administratiu dipositari del document administratiu original per a l'obtenció de còpies electròniques autèntiques, si les imatges electròniques han sigut obtingudes a partir de còpies autèntiques en paper.  
5. Els originals en paper de les còpies autèntiques electròniques poden conservar-se a l'efecte de gestió per l'òrgan actuant fins a la seua transferència a l'arxiu o poden ser remesos directament a l'arxiu per a la seua valoració per la Comissió d'Expurgació abans de la seua destrucció.  
  
Article 39. Còpies en paper dels documents públics administratius electrònics realitzades per l'UJI  
1. Perquè les còpies emeses en paper dels documents públics administratius electrònics tinguen la consideració de còpies autèntiques han de complir-se els requisits següents:  
a) Que el document electrònic copiat siga un document original o una còpia electrònica autèntica d'un document electrònic o en suport paper original, emès d'acord amb el que preveu aquest Reglament.  
  
b) Que en el mateix document hi haja imprès un codi generat electrònicament o un altre sistema de verificació, amb indicació que el mateix codi permeta contrastar l'autenticitat de la còpia mitjançant l'accés als arxius electrònics de l'òrgan emissor.  
c) Que la còpia siga obtinguda d'acord amb les normes de competència i procediment que en cada cas s'aproven, incloent-hi les d'obtenció automatitzada.  
2. Les còpies en suport paper de documents que s'hagen emès en format electrònic o en paper, però dels quals existisca una còpia autèntica electrònica, s'han de proporcionar mitjançant una còpia autèntica en paper del document electrònic en poder de l'administració o bé mitjançant una posada de manifest electrònica que mantinga còpia autèntica del document original.  
  
Article 40. Obtenció de còpies electròniques de documents electrònics  
Els ciutadans i ciutadanes poden exercir el dret a obtenir còpies electròniques dels documents electrònics que formen part de procediments en els quals tinguen condició d'interessats o interessades d'acord amb allò que es disposa en la normativa reguladora del respectiu procediment.  
L'obtenció de la còpia es pot realitzar mitjançant extractes dels documents o es poden utilitzar altres mètodes electrònics que permeten mantenir la confidencialitat de les dades que no afecten la persona interessada.  
  
  
  
  
CAPÍTOL II  
Normes específiques relatives als documents administratius electrònics  
  
Article 41. Referència temporal dels documents administratius electrònics  
1. L'UJI ha d'associar als documents administratius electrònics, una de les modalitats següents de referència temporal, d'acord amb allò que determinen les normes reguladores dels respectius procediments:  
  
a) Marca de temps; per això s'entén l'assignació per mitjans electrònics de la data i, si escau, de l'hora a un document electrònic. La marca de temps s'ha d'utilitzar en tots els casos en els quals les normes reguladores no establisquen la utilització d'un segell de temps.  
  
b) Segell de temps; per això s'entén l'assignació per mitjans electrònics d'una data i una hora a un document electrònic amb la intervenció d'un prestador de serveis de certificació que assegure l'exactitud i integritat de la marca de temps del document.  
La informació relativa a les marques i segells de temps s'ha d'associar als documents electrònics en la forma que determina l'esquema nacional d'interoperabilitat.  
2. Per al segell de temps s'admet qualsevol prestador de serveis de certificació de la llista de confiança de prestadors de serveis de certificació aprovada per l'administració general de l'Estat.  
  
  
CAPÍTOL III  
Normes específiques relatives als documents electrònics aportats pels ciutadans i ciutadanes  
  
Article 42. Imatges electròniques aportades pels ciutadans i ciutadanes  
1. Les persones interessades poden aportar a l'expedient, en qualsevol fase del procediment, còpies digitalitzades dels documents, la fidelitat dels quals amb l'original es garanteix mitjançant la utilització de signatura electrònica.  
Les còpies que aporten les persones interessades al procediment administratiu tenen eficàcia, exclusivament, en l'àmbit de l'activitat de les administracions públiques.  
2. L'UJI pot sol·licitar del corresponent arxiu el confrontament del contingut de les còpies de documents aportades. Davant la impossibilitat d'aquest confrontament i amb caràcter excepcional i motivat, es pot requerir a la persona particular l'exhibició del document o de la informació original. L'aportació d'aquestes còpies implica l'autorització a l'administració perquè accedisca i tracte la informació personal continguda en aquests documents. Les esmentades imatges electròniques no tenen el caràcter de còpia autèntica.  
3. Les imatges electròniques presentades per la ciutadania han d'ajustar-se als formats i estàndards aprovats per a aquests processos en l'esquema nacional d'interoperabilitat. En cas d'incompliment d'aquest requisit, s'ha de requerir a la persona interessada perquè esmene el defecte advertit.  
4. Quan, amb caràcter excepcional, la Universitat demane la presentació d'un document original en un procediment electrònic i aquest estiga en format paper, la persona interessada ha d'obtenir-ne una còpia autèntica, d'acord amb el que preveu la Llei de procediment administratiu comú, amb caràcter previ a la presentació electrònica. La còpia electrònica resultant ha de reflectir expressament aquesta circumstància.  
  
  
  
CAPÍTOL IV  
Arxiu electrònic de documents  
  
Article 43. Arxiu electrònic de documents  
1. L'UJI ha de conservar en suport electrònic en un arxiu electrònic únic tots els documents electrònics utilitzats en actuacions administratives que formen part d'un expedient administratiu, i també els altres que tinguen valor probatori de les seues relacions amb els ciutadans.  
2. La conservació dels documents electrònics pot realitzar-se de forma unitària o mitjançant la inclusió de la seua informació en bases de dades, sempre que, en aquest últim cas, consten els criteris per a la reconstrucció dels formularis o models electrònics origen dels documents, així com per a la comprovació de la signatura electrònica d'aquestes dades.  
  
Article 44. Conservació de documents electrònics  
1. Els documents electrònics han de conservar-se en un format que permeta garantir l'autenticitat, la integritat, la conservació i la consulta del document, amb independència del temps transcorregut des de l'emissió. Periòdicament s'ha de valorar la possibilitat de traslladar les dades a altres formats i suports que garantisquen l'accés des de diferents aplicacions. L'eliminació d'aquests documents ha de ser autoritzada d'acord amb el que es disposa en la normativa aplicable.  
  
2. Els períodes mínims de conservació dels documents electrònics han de ser determinats per l'òrgan competent, d'acord amb el procediment administratiu del qual es tracte, però en tot cas són d'aplicació les normes generals sobre conservació del patrimoni documental amb valor històric i sobre eliminació de documents de l'UJI.  
  
3. Per garantir la conservació, l'accés i la llegibilitat dels documents electrònics arxivats poden realitzar-se operacions de conversió, d'acord amb les normes sobre reproducció d'aquests documents contingudes en aquest Reglament.  
4. Els responsables dels arxius electrònics han de promoure la reproducció autèntica amb canvi de format dels documents i expedients de l'arxiu tan prompte com el format dels documents deixe de figurar entre els admesos en la gestió pública per l'esquema nacional d'interoperabilitat.  
  
  
CAPÍTOL V  
Expedient electrònic  
  
Article 45. Formació de l'expedient electrònic  
1. Els expedients administratius han de tindre format electrònic, excepte en els supòsits en què, pel tipus d'actuació i per la documentació generada, no siga possible.  
2. La formació dels expedients electrònics, que és responsabilitat de l'òrgan o servei encarregat de la tramitació, s'han de formar mitjançant l'agregació ordenada dels documents, proves, dictàmens, informes, acords, notificacions i altres diligències que hagen d'integrar-los.  
  
2. Els expedients electrònics que hagen de ser objecte de remissió o posada a disposició s'han de formar d'acord amb les regles següents:  
  
a) Els expedients electrònics han de disposar d'un codi que en permeta la identificació unívoca per qualsevol òrgan de l'UJI en un entorn d'intercanvi interadministratiu.  
b) La foliació dels expedients electrònics s'ha de portar a terme mitjançant un índex electrònic signat electrònicament.  
c) Amb la finalitat de garantir la interoperabilitat dels expedients, tant de l'estructura i format com de les especificacions dels serveis de remissió i posada a disposició, els expedients s'han de correspondre amb allò que estableix l'esquema nacional d'interoperabilitat.  
  
d) Els expedients electrònics han d'estar integrats per documents electrònics, que poden formar part de diferents expedients, i que poden incloure, així mateix, altres expedients electrònics, si així ho requereix el procediment. Excepcionalment, quan la naturalesa o l'extensió de determinats documents que s'hagen d'incorporar a l'expedient no en permeten o en dificulten notablement la inclusió, d'acord amb els estàndards i procediments establits, han d'incorporar-se a l'índex de l'expedient, sense perjudici de l'aportació separada.  
e) Els documents que s'integren en l'expedient electrònic s'han d'ajustar al format o formats de llarga durada, accessibles en els termes establits en l'esquema nacional d'interoperabilitat.  
  
  
  
TÍTOL VII  
Publicacions electròniques oficials  
  
CAPÍTOL I  
El Butlletí Oficial de la Universitat Jaume I  
  
Article 46. Naturalesa  
1. El Butlletí Oficial de la Universitat Jaume I és el mitjà oficial per publicar les disposicions, resolucions i acords d'interès general adoptats pels òrgans universitaris que requerisquen ser dotats de publicitat i als quals no es done publicitat per altres mitjans.  
2. El Butlletí Oficial de la Universitat Jaume I pot designar-se també per les sigles BOUJI.  
  
Article 47. Format  
1. El Butlletí Oficial de la Universitat Jaume I es publica electrònicament a la seu electrònica de la Universitat Jaume I, en la llengua pròpia de l'UJI, i és també accessible a través del portal de transparència.  
  
2. L'edició electrònica del Butlletí Oficial de la Universitat Jaume I té caràcter oficial i autèntic, segons les condicions que s'estableixen en aquest Reglament d'administració electrònica de la Universitat Jaume I i en la normativa aplicable a l'accés electrònic dels ciutadans als serveis públics.  
3. El Butlletí Oficial de la Universitat Jaume I incorpora sistemes de firma electrònica que en garanteixen l'autenticitat i la integritat.  
4. L'accés al Butlletí Oficial de la Universitat Jaume I és lliure i gratuït, i permet la possibilitat de cerca, recuperació i consulta del contingut.  
  
Article 48. Contingut  
1. El Butlletí Oficial de la Universitat Jaume I té per objecte essencial la publicació de les disposicions, acords i resolucions d'interès general per a la Universitat dictats pels següents òrgans de govern:  
  
a) El Claustre Universitari i el Consell de Govern.  
b) El rector, els vicerectors, el secretari general i el gerent, excepte les resolucions dictades en procediments de concurrència competitiva, que es publiquen en el tauler d'anuncis oficial que es regula en el capítol segon d'aquest títol.  
2. Es publiquen també en el Butlletí Oficial de la Universitat Jaume I els convenis institucionals signats per la Universitat i altres acords adoptats per òrgans de govern universitari que tinguen abast general que requerisquen ser dotats de publicitat i als quals no es done publicitat per altres mitjans.  
3. Poden ser publicats en el Butlletí Oficial de la Universitat Jaume I les disposicions o actes emanats d'òrgans de la Universitat que hagen de ser publicats en altres butlletins oficials. Si hi haguera contradicció en els textos publicats, ha de prevaldre el publicat en el butlletí o diari previst en la norma que en dispose la publicació, sempre que el text coincidisca amb l'aprovat per l'òrgan competent i remés des de la Universitat.  
4. Es poden publicar també altres disposicions, resolucions i acords de qualsevol òrgan universitari quan, a criteri de la Secretaria General, resulte d'interès per a la comunitat universitària.  
  
Article 49. Òrgan responsable  
La coordinació, elaboració i publicació del Butlletí Oficial de la Universitat Jaume I correspon a la Secretaria General, que ha de dictar les instruccions necessàries per a la aplicació d'aquest Reglament.  
  
Article 50. Periodicitat i numeració  
1. El Butlletí Oficial de la Universitat Jaume I té, com a regla general, periodicitat mensual durant el període lectiu.  
2. No obstant això, la Secretaria General ha de determinar la periodicitat efectiva, d'acord amb el volum d'informació que s'haja de publicar, la urgència i altres requeriments derivats de l'activitat universitària. En tot cas, s'ha d'assegurar la publicació d'un Butlletí després de cada sessió ordinària del Consell de Govern.  
3. El Butlletí Oficial de la Universitat Jaume I ha d'estar accessible electrònicament en la data que figure en la capçalera de cada exemplar la qual és considerada data de publicació.  
4. Els exemplars del Butlletí Oficial de la Universitat Jaume I estan numerats cardinalment i segueixen el corresponent ordre cronològic; la numeració es reinicia cada any natural.  
  
Article 51. Text per publicar  
En el Butlletí Oficial de la Universitat Jaume I es pot inserir el text complet de les disposicions normatives, acords i resolucions d'interès general per a la Universitat, i també els nomenaments o una referència, i el vincle que permet consultar el text complet.  
  
Article 52. Estructura  
1. L'estructura del Butlletí Oficial de la Universitat Jaume I és establert per la Secretaria General.  
2. El contingut de cada Butlletí Oficial de la Universitat Jaume I va precedit d'un sumari que expressa les disposicions, acords, resolucions i altres textos que s'hi continguen.  
3. La publicació en el web de l'UJI de normativa aprovada pels òrgans de govern i publicada en el Butlletí Oficial de la Universitat Jaume I es fa mitjançant els enllaços que es faciliten des de Secretaria General del text vigent que ha sigut aprovat i publicat.  
  
Article 53. Aplicació per a la publicació  
1. La publicació del BOUJI es realitza mitjançant una aplicació aprovada per la Secretaria General.  
2. En les especificacions de l'aplicació es concreten els òrgans responsables de la informació i les condicions en què s'ha d'oferir aquesta. En tot cas, el text de l'acord que s'ha de publicar després de ser aprovat per l'òrgan de govern corresponent s'ha de remetre a la Secretaria General a través de l'aplicació, abans de la convocatòria de la reunió de l'òrgan que l'ha de dictaminar o aprovar.  
3. L'aplicació de publicació ha de garantir que la data efectiva en què el Butlletí siga accessible electrònicament siga la que consta com a data de publicació en el mateix Butlletí i que no puga ser modificada.  
  
  
Article 54. Efectes  
1. La publicació de cada Butlletí Oficial de la Universitat Jaume I té efectes des del moment que és accessible electrònicament.  
Per afavorir-ne la difusió, la publicació pot ser comunicada electrònicament per la Secretaria General a tota la comunitat universitària.  
  
2. L'eficàcia dels acords i resolucions no està condicionada a la publicació en el Butlletí Oficial de la Universitat, excepte quan així resulte de l'aplicació de les normes de procediment administratiu o quan així s'hi determine, i sempre que, en aquest cas, no siga exigible la inserció en un altre diari oficial, cas en què els efectes es produiran des de la publicació en aquest últim. Tot això sense perjudici de la notificació personal, si escau.  
3. L'eficàcia de les disposicions normatives es produeix a l'endemà de la publicació en el BOUJI excepte que en les mateixes es fixe una data diferent.  
La normativa vigent a l'entrada d'aquest Reglament s'ha de publicar en el BOUJI a efectes informatius, sense que aquesta publicació n'afecte l'eficàcia.  
  
Article 55. Correcció d'errors  
Els errors tipogràfics respecte al document rebut són corregits d'ofici per la Secretaria General o a instància del remitent en el següent número del Butlletí al moment en què es detecte l'errada.  
  
  
  
CAPÍTOL II  
Del tauler d'anuncis oficial de la Universitat Jaume I  
  
Article 56. El tauler d'anuncis oficial de la Universitat Jaume I  
1. El tauler d'anuncis oficial de la Universitat Jaume I és el lloc on es duu a terme electrònicament la publicació oficial dels acords i resolucions de la Universitat als quals s'haja de donar difusió per ser dictats en procediments de concurrència competitiva o per haver de ser publicats com a alternativa a la seua notificació en procediments amb una pluralitat de destinataris.  
També s'han de publicar en el tauler d'anuncis oficial de la Universitat Jaume I les resolucions de la Junta Electoral, en processos electorals universitaris; els tràmits d'informació pública previstos en la normativa universitària, i altra informació que puga resultar d'interès a criteri de la Secretaria General.  
2. No s'han de publicar en el tauler d'anuncis oficial de la Universitat Jaume I els acords que disposen d'altres instruments legals de publicitat electrònica, com ara les convocatòries i resolucions dictades en matèria de contractació pública, que han de ser publicats al perfil del contractant. No obstant això, el perfil del contractant ha de resultar accessible des del tauler d'anuncis electrònic oficial de la Universitat Jaume I.  
  
Article 57. Eficàcia  
1. La data de la publicació en el tauler d'anuncis oficial és la que determina l'eficàcia dels acords, les resolucions i els actes administratius de caràcter general, excepte que en el mateix acord s'incorpore una altra data d'efectivitat o en les normes reguladores dels procediments s'impose la publicació en els diferents butlletins oficials, moment a partir del qual començaran a comptar els terminis legals.  
  
2. La publicació en el tauler d'anuncis dels acords, les resolucions i els actes administratius confereix el caràcter oficial i autèntic, i genera plens efectes jurídics. Qualsevol altre mitjà de publicació és merament complementari i manca de valor jurídic.  
3. En la publicació dels acords, les resolucions i els actes administratius en el tauler d'anuncis oficial s'ha d'indicar la data de publicació en el citat tauler.  
  
Article 58. Accessibilitat  
1. Es garanteix l'accés al contingut del tauler d'anuncis oficial a tota la ciutadania, sense perjudici que, segons el caràcter del document objecte de publicació, es puga restringir a la comunitat universitària o a les persones interessades en un concret procediment administratiu.  
  
2. Segons la naturalesa i rang dels actes, la publicitat pot ser temporal.  
3. El tauler d'anuncis oficial ha d'incloure un cercador per a la localització dels documents publicats, incloent-hi els no vigents.  
  
Article 59. Aplicació per a la publicació  
1. La publicació d'acords en el tauler d'anuncis oficial es realitza mitjançant una aplicació aprovada per la Secretaria General.  
2. En les especificacions de l'aplicació s'han de concretar l'estructura i les condicions en què s'ha d'oferir la informació per publicar.  
  
3. L'aplicació ha de garantir que la data de publicació que es mostre en la publicació dels acords, les resolucions i els actes administratius en el tauler d'anuncis coincidisca amb la de la seua accessibilitat electrònica i que no puga ser modificada. Les rectificacions dels acords o resolucions publicades han de requerir una nova publicació en què s'identifique l'acord o la resolució rectificada, i també la data de publicació de la rectificació.  
  
  
CAPITOL III  
Dades de caràcter personal  
  
Article 60. Dades de caràcter personal  
La publicació d'informació que continga dades de caràcter personal en el Butlletí Oficial de la Universitat Jaume I i en el tauler d'anuncis oficial de l'UJI s'ha d'ajustar a la Llei Orgànica 15/1999, de 13 de desembre, de protecció de dades de caràcter personal i als criteris que amb aquests efectes s'establisquen.  
El tauler d'anuncis de l'UJI no ha de poder ser indexat pels cercadors.  
  
TÍTOL VIII  
Reunions electròniques d'òrgans col·legiats  
  
Article 61. Convocatòries per mitjans electrònics   
Llevat que no resulte possible, les convocatòries s'han de remetre als membres de l'òrgan col·legiat a través de mitjans electrònics, fent-hi constar el dia juntament amb la documentació necessària per a la seua deliberació, quan siga possible.  
  
Article 62. Reunions electròniques d'òrgans col·legiats  
1. Els òrgans col·legiats de la Universitat Jaume I poden acordar la realització de reunions per mitjans electrònics per a totes les sessions ordinàries i extraordinàries, o només per a sessions concretes.  
2. Quan un òrgan col·legiat de la Universitat Jaume I acorde que totes les reunions tinguen lloc per mitjans electrònics, ha de comunicar-ho a la Secretaria General per a la publicació en el Butlletí Oficial de la Universitat Jaume I. L'acord s'ha de pronunciar sobre els següents extrems:  
a) El mitjà electrònic pel qual es remet la convocatòria.  
b) El mitjà electrònic pel qual es pot consultar la documentació relativa als punts de l'ordre del dia i el temps durant el qual estarà disponible la informació.  
c) La manera de participar en els debats i deliberacions, i el període de temps durant el qual tindran lloc.  
d) El mitjà d'emissió del vot i el període de temps durant el qual es pot votar, a més de garantir la identitat de l'emissor.  
e) El mitjà de difusió de les actes de les sessions i el període durant el qual es poden consultar.  
3. En el supòsit que la presidència de l'òrgan acorde la realització d'una reunió concreta per mitjans electrònics, n'hi ha prou que s'indique aquesta circumstància en la mateixa convocatòria, que ha de ser notificada i ha de contenir les especificacions a dalt referides que resulten d'aplicació.  
4. Prèviament a l'adopció de l'acord indicat en els apartats anteriors, s'ha d'articular tècnicament, amb indicació del suport i l'aplicació informàtica, el sistema que permeta la realització de les reunions per mitjans electrònics, el qual ha de reunir les següents característiques:  
  
a) Garantir la seguretat, integritat, confidencialitat i autenticitat de la informació, per a les quals s'ha de posar a disposició de les persones integrants de l'òrgan un servei electrònic d'accés restringit.  
  
b) Permetre controlar l'accés a la documentació. A l'efecte del quòrum exigit s'entén que els membres han participat en la reunió quan hagen accedit a l'ordre del dia i a la proposta d'acords que se sotmeten a votació.  
c) Permetre la participació en les deliberacions i la votació en els diferents acords.  
d) Permetre publicar les actes de les sessions en les quals ha de quedar constància de l'accés a la proposta d'acords, a l'efecte del quòrum, de les deliberacions, del resultat de les votacions i dels acords adoptats.  
  
5. Les votacions secretes únicament són admissibles en reunions per mitjans electrònics si s'habilita un sistema que permeta el control de la participació i la confidencialitat del vot.  
6. El manteniment i l'actualització dels membres dels òrgans col·legiats que tinguen accés als diversos sistemes electrònics de realització de la reunió correspon a la secretaria de l'òrgan col·legiat corresponent.  
  
7. En els casos en què s'enregistren les sessions dels òrgans col·legiats, el fitxer resultant de l'enregistrament, juntament amb la certificació expedida pel secretari de l'òrgan de la seua autenticitat i integritat, i també altres documents en suport electrònic que s'hagen utilitzat com a documents de la sessió, poden acompanyar l'acta de les sessions, sense necessitat de fer constar-hi els punts principals de les deliberacions.  
  
DISPOSICIONS ADDICIONALS  
  
Primera. Normativa supletòria  
En els casos no previstos en aquest Reglament s'està al que disposa la legislació procedimental administrativa comuna i, en particular, la Llei 39/2015, d'1 d'octubre, de procediment administratiu comú de les administracions públiques i la Llei 40/2015, d'1 d'octubre de règim jurídic del sector públic.  
  
Segona. Adaptació de determinades característiques de la seu electrònica  
Poden adaptar-se mitjançant una resolució del Rectorat:  
a) L'adreça electrònica de la seu electrònica que figura en aquesta normativa, quan haja de modificar-se per qualsevol causa.  
b) La denominació dels òrgans i serveis, quan deriven de reordenacions organitzatives.  
c) La relació i característiques dels canals d'accés als serveis disponibles en la seu electrònica.  
d) Els serveis i continguts de la seu electrònica.  
e) Qualsevol altra característica que es considere rellevant.  
  
  
DISPOSICIÓ DEROGATÒRIA  
  
Única. Derogació normativa  
Queden derogades les disposicions d'igual o inferior rang que s'oposen al que es disposa en aquest Reglament, i especialment el Reglament d'administració electrònica de la Universitat Jaume I, aprovat per Acord de 28 de juliol de 2011, del Consell de Govern.  
  
  
DISPOSICIONS FINALS  
  
Primera. Habilitació per al desenvolupament normatiu  
S'habilita el Rectorat per dictar les disposicions que siguen necessàries per al desenvolupament d'aquest reglament.  
Es faculta la Secretaria General de la Universitat per dictar totes els instruccions que considere convenients per al desenvolupament i aplicació d'aquest Reglament.  
  
Segona. Entrada en vigor  
Aquest Reglament entrarà en vigor als sis mesos de la publicació en el Diari Oficial de la Comunitat Valenciana, excepte el títol III (Identificació i autenticació) que entrarà en vigor a l'endemà de la seua publicació.  
  
Castelló de la Plana, 28 de gener de 2016.- El secretari del Consell de Govern: José Luis Blasco Díaz.


Còpia Permalink ELI